贈提刑賈司門青
作者：蘇轍
朝代：宋

paragraphs: 前年乘舟護南河，宛丘官舍酣且歌。
去年持節憂犴獄，驅車道路日不足。
今年春風塵土黄，遠赴三州議繇役。
天子憂民法令新，整齊百事無閑人。
苗耘髮櫛何時已，回首昔遊如夢寐。
區區學舍曾未知，春晚日長唯有睡。
才智有餘安得閑，疏慵顧我自當然。
喜君未忘太平事，獨稱赦書旌孝子。